
I. SEMNIFICAŢIA ALEGERILOR PREZIDENŢIALE PENTRU SISTEMUL POLITIC FRANCEZ

1. Scurt istoric al modului de scrutin prezidenţial

Instituţia prezidenţială reprezintă actualmente un element esenţial al sistemului politic francez, dar, din punct de vedere istoric, această realitate s-a constituit în timp, marile forţe politice acceptând progresiv această instituţie. Alegerea preşedintelui ţării prin vot universal şi direct este o rezultantă istorică, un fapt de istorie recentă. Experienţa alegerii preşedintelui prin votul poporului, prin vot universal şi direct, începe din 1848, dar a fost o experienţă foarte scurtă, întreruptă de lovitura de stat din 1851 şi abandonată timp de un secol. Motivul acestei opţiuni a fost teama că un preşedinte ales prin vot universal şi direct s-ar fi putut transforma într-un despot, în condiţiile în care masele, lipsite de educaţie politică, s-ar fi lăsat seduse de o personalitate autoritară charismatică. S-a optat, de aceea, pentru varianta alegerii preşedintelui de către Parlament care, din punct de vedere politic, reprezenta o mai mare siguranţă. Această tradiţie politică a caracterizat mai ales a III-a şi a IV-a Republică. În 1958, era larg admisă ideea limitării puterii parlamentului, dar schimbarea întâmpina încă rezistenţă în mediul clasei politice. Generalul de Gaulle a reuşit însă să-şi impună propria poziţie, mai ales după referendumul din 28 septembrie 1958, când votul electoratului a sprijinit, printr-o majoritate covârşitoare, noile instituţii.

La 21 decembrie 1958, Charles de Gaulle a fost ales preşedinte al Republicii Franceze, iar de la începutul celei de-a V-a Republici, până în prezent,au fost organizate şapte alegeri prezidenţiale. În 1962, prin reforma constituţională, a fost introdus modul de scrutin prezidenţial prin vot universal şi direct, care a transformat în mod profund sistemul politic francez. În 1958, puterea executivă fusese întărită şi, timp de 4 ani, au fost consolidate şi extinse prerogativele preşedintelui, mai ales referitoare la decolonizare şi înarmarea nucleară. În împrejurările istorice date, preşedintele avea nevoie de o legitimitate puternică, care să-i permită raporturi optime cu Parlamentul. Doar un preşedinte ales de popor dispunea de legitimitatea necesară pentru a se impune partidelor politice. Reforma constituţională s-a realizat într-un context istoric tensionat de războiul din Algeria şi a fost puternic susţinută prin referendum. Reforma adoptată restrângea, într-un fel, rolul clasei politice, care acum nu mai putea decât să-şi susţină candidaţii în alegerile prezidenţiale.

"Din dispoziţiile constituţionale rezultă: a) separaţia aproape strictă a celor trei puteri; b) preponderenţa puterii executive faţă de cea legislativă; c) concentrarea puterii de decizie statală la nivelul Preşedintelui Republicii; d) iresponsabilitatea politică a şefului statului; e) alegerea Preşedintelui prin vot universal direct; f) numirea membrilor Guvernului de şeful statului la propunerea premierului. Sunt, toate acestea, elemente definitorii ale regimului politic prezidenţial. Ar trebui să caracterizăm deci regimul politic francez ca un regim prezidenţial. Cu toate acestea, asupra caracterizării regimului politic respectiv planează o oarecare ambiguitate, deoarece, alături de elementele definitorii clasice ale regimului prezidenţial menţionate, se menţin elemente ale regimului parlamentar cum ar fi, printre altele, dizolvarea Parlamentului de către Executiv şi responsabilitatea politică a Guvernului faţă de Parlament. S-a spus chiar că Legea fundamentală din 1958 a consacrat o "Republică parlamentară", dar revizuirea acesteia în 1962 (introducerea unei dispoziţii referitoare la alegerea Preşedintelui Republicii prin vot universal şi direct), a dat posibilitatea creării unui regim prezidenţial."

2. Efectele alegerii preşedintelui prin vot universal

Reforma din 1962, urmată de cea din 1976, a stabilit numărul de semnături necesare pentru înscrierea candidaturii în alegeri, precum şi limitarea numărului de candidaţi din turul doi de scrutin, la cei doi candidaţi care au întrunit majoritatea voturilor, după primul tur de scrutin. Aceste măsuri au fost luate pentru a întări legitimitatea celui ales, prin majoritate. Acest sistem a avut un rol structurant semnificativ pentru sistemul politic şi a avut puternice efecte în direcţia bipolarizării acestuia. Pentru a fi ales, un candidat trebuia susţinut de o tendinţă politică reprezentativă şi de reţele politice puternice. Constituirea unei majorităţi prezidenţiale obliga candidaţii să depăşească limitele doctrinare şi de acţiune ale propriei formaţiuni politice.

Sistemul instituţional al celei de-a IV-a Republici favorizase emergenţa sistemului politic spre o majoritate centristă, cea de-a V-a Republică a spart această tendinţă, iar formaţiunile politice s-au structurat progresiv în jurul celor două tendinţe politice semnificative: dreapta şi stânga. Acest efect de bipolarizare a sistemului politic francez a dus la întărirea puterii preşedintelui Republicii, în condiţiile în care el reprezintă şi principala forţă politică a ţării.

Din perspectiva constituirii principalelor forţe politice, a fost evident riscul divizărilor, rivalizând deseori candidaţi de aceeaşi orientare politică. În acelaşi timp, conform tradiţiei politice franceze, un partid care nu prezenta propriul său candidat la alegerile prezidenţiale era condamnat la marginalizare politică. O altă condiţie care se impunea a fost aceea ca o coaliţie să nu fie foarte divizată în primul tur de scrutin pentru a se putea replia în cel de-al doilea tur. Timp de douăzeci de ani, coaliţiile de dreapta au fost puternic marcate de aceste divizări. În concluzie, se poate menţiona că, în 1962, Franţa a ieşit dintr-un sistem parlamentar în care poporul nu-şi desemna direct conducătorii şi a inaugurat un nou sistem politic. Preşedintele ales va avea un program electoral precis, o forţă politică puternică ce-l va susţine chiar în perioada coabitării. Opoziţia poate critica guvernul şi poate pregăti recucerirea puterii de către partidul pe care îl reprezintă.

Alegerea preşedintelui prin vot universal şi direct a produs o naţionalizare a vieţii politice franceze, alegerile prezidenţiale nefiind atât de atomizate cum sunt cele parlamentare. De asemenea, alegerile prezidenţiale au ca miză problemele majore ale ţării, de interes naţional, şi sunt mult mai personalizate decât alegerile legislative, oferind posibilitatea afirmării personalităţilor politice proeminente. La actualele alegeri parlamentare aceste efecte s-au manifestat din plin.

3. Modificări referitoare la durata mandatului prezidenţial şi la calendarul electoral

O altă problemă importantă pentru echilibrarea sistemului politic francez a fost aceea a duratei mandatului prezidenţial. Dezbaterile în jurul acestei probleme au fost de lungă durată, aproape 30 de ani, şi s-au centrat pe reducerea mandatului prezidenţial de la 7 ani la 5 ani. Tendinţa principală era aceea de a alinia durata mandatului prezidenţial la cel parlamentar în scopul de a limita eventualele tentaţii prezidenţiale autoritare şi de a amplifica în mod simbolic puterea parlamentului.

În 1973, preşedintele Georges Pompidou a lansat reforma constituţională ce viza durata mandatului prezidenţial, dar aceasta nu a avut suficientă susţinere parlamentară. Problema a fost reluată în perioada 1992-1993, dar nu a avut din nou suficientă susţinere politică. Referendumul organizat la 24 septembrie 2000 a arătat că francezii erau de acord cu reducerea mandatului prezidenţial (73,2% au răspuns afirmativ). În aceste condiţii, preşedintele Jacques Chirac, având până atunci o poziţie oscilantă în această problemă, a fost de acord cu această schimbare.

După introducerea mandatului prezidenţial de 5 ani, din aprilie 2001, problemele instituţionale s-au focalizat pe calendarul electoral, pe stabilirea ordinii între alegerile prezidenţiale şi cele legislative, date fiind efectele acesteia asupra strategiei electorale, asupra beneficiului electoral. Ordinea tradiţională - întâi desfăşurarea alegerilor legislative şi apoi ale celor prezidenţiale - a fost pusă în discuţie la Congresul socialist de la Grenoble din 26 noiembrie 2000, de către premierul francez Lionel Jospin. Propunerea, acceptată şi votată de socialişti, a devenit propunere de lege organică şi a fost validată la 9 mai 2001. Astfel, alegerile prezidenţiale au devenit punctul central al vieţii politice franceze, elementul determinant al strategiilor marilor actori politici, al opţiunilor politice ale electoratului francez.

 

 

I. Scurt istoric al alegerilor prezidenţiale în Franţa

1. Etapa gaullistă - imaginea unui preşedinte puternic

În urma primelor alegeri prezidenţiale organizate după referendumul din 1958, generalul de Gaulle a fost primul preşedinte al Franţei ales după adoptarea noii structuri instituţionale, în contextul desfăşurării conflictului din Algeria. Aproape toate forţele politice au sprijinit candidatura sa în speranţa redresării şi consolidării situaţiei politice şi de ansamblu a societăţii franceze. Alegerea preşedintelui s-a făcut prin vot indirect, prin hotărârea unui corp electoral de peste 80.000 de persoane. Charles de Gaulle a obţinut atunci 78,5% din voturi, în urma unei puternice mobilizări electorale. Primele alegeri prezidenţiale prin vot universal direct s-au desfăşurat în decembrie 1965, după procedura nouă, adoptată în 1962. De Gaulle a fost ales, în urma unui balotaj, în turul doi de scrutin cu 55,2% din voturi. El nu şi-a terminat însă cel de-al doilea mandat, demisionând în urma eşecului referendumului din 1969 referitor la regionalizare şi la reforma Senatului.

În etapa gaullistă a preşedinţiei franceze, preşedintele a dispus de o legitimitate puternică pentru a conduce ferm destinele ţării. În acea perioadă o problemă importantă era găsirea unei personalităţi politice capabile să se confrunte electoral cu generalul de Gaulle, personalitate istorică proeminentă. Noua personalitate politică trebuia să stabilească relaţii optime cu Guvernul şi Parlamentul, care să-l susţină în timpul mandatului. În acest scop, au apărut primele tentative de constituire a unor coaliţii a forţelor de centru-stânga şi de centru-dreapta, pentru a se opune gaullismului, cum au fost: Convenţia instituţiilor republicane şi Federaţia stângii democrate şi socialiste. Chiar după retragerea lui de Gaulle din viaţa politică, modelul unui preşedinte puternic a rămas prezent în mentalitatea vieţii politice franceze.

La alegerile prezidenţiale din 1965 au rămas în cursă Charles de Gaulle şi François Mitterand, confruntare care, din perspectivă istorică, va avea o mare încărcătură simbolică. Pentru prima oară, în marea arenă politică electorală de tip prezidenţial intrau forţele politice de stânga, deşi ele au reprezentat în acel moment toate forţele politice republicane de opoziţie. În apelul său către electorat, Charles de Gaulle atrăgea atenţia că trebuie ales între trecutul dominat de partide politice şi noua Republică bazată pe voinţa suverană a poporului. François Mitterand propunea, la rândul său, alegerea între puterea personală şi o Republică a cetăţenilor, o nouă politică a Franţei în acord cu viitorul.

Sistemul electoral specific celui de-al doilea tur de scrutin a funcţionat şi, spre surprinderea tuturor, scorul electoral a fost foarte strâns: Charles de Gaulle - 55,2%, François Mitterand - 44,8%. Aceste alegeri prezidenţiale au avut o semnificaţie deosebită, întrucât ele au legitimat noua modalitate de desemnare a preşedintelui Republicii la care electoratul a participat în mod deosebit de activ. Ele au determinat, de asemenea, o nouă dinamică a regrupării forţelor politice, în jurul unor noi lideri politici, anunţând o restructurare a peisajului politic. Alegerile prezidenţiale au intrat, astfel, în prim-planul sistemului politic francez.

La următoarele alegeri, Valéry Giscard d'Estaing va candida, după experienţa politică semnificativă ca ministru al economiei şi finanţelor în guvernele anterioare, şi ca reprezentant al gaullismului, dar şi al tendinţelor reformatoare în cadrul orientării de centru. Obiectivul său electoral a fost realizarea unei majorităţi lărgite, capabile a contracara stânga, acum refăcută. François Mitterand va candida la aceste alegeri ca reprezentant al stângii, exceptând extrema stângă. Programele electorale ale stângii şi dreptei politice, prezentate în campanie, aveau puternice accente centriste, unde se plasa "noul electorat" francez.

În aceste programe erau prezente numeroase măsuri sociale, măsuri legate de acordarea unor noi competenţe colectivităţilor locale. Liderul republicanilor independenţi, Valéry Giscard d'Estaing, se arăta însă mai favorabil integrării europene, în timp de François Mitterand încerca să capteze electoratul moderat. Totuşi, el propunea şi nişte măsuri radicale: dezarmarea nucleară, naţionalizarea unor societăţi, precum şi măsuri sociale care să dea fiecăruia "timpul de a trăi". În primul tur de scrutin, François Mitterand s-a plasat în frunte, dar în turul al doilea, dreapta se uneşte şi contraatacă. Candidatul dreptei evidenţiază, în confruntarea electorală televizată, riscurile schimbărilor propuse de stânga şi propune "o schimbare fără risc". Valéry Giscard d'Estaing obţine 50,8% din voturi, în timp de François Mitterand obţine 49,2%, într-o campanie electorală caracterizată de confruntarea între cele două opţiuni politice total diferite, care reflecta contradicţiile societăţii franceze şi care a antrenat masiv electoratul (rata de absenteism a fost de 12,7%). Rezultatele alegerilor prezidenţiale relevau bipolarizarea scenei politice franceze, forţele politice implicate, deşi numeroase, identificându-se în timpul alegerilor cu un câmp politic, realizând, pentru scurt timp, coaliţii politice ample.

2. Perioada alternanţei: victoria socialiştilor

Alegerea lui François Mitterand ca preşedinte al Franţei, în mai 1981, apoi succesul socialiştilor în alegerile legislative din iunie, au deschis o nouă etapă în evoluţia celei de-a V-a Republici: alternanţa la puterea prezidenţială.

Alegerile din 1981 au schimbat radical datele sistemului politic francez, puterea legislativă şi executivă revenind forţelor de stânga, care nu se mai aflaseră la putere de mult timp.

Beneficiind de un context social şi politic favorabil, stânga a valorificat în favoarea sa aceste avantaje: modificările demografice şi electorale care favorizaseră creşterea electoratului tânăr, uzura guvernării de dreapta, creşterea populaţiei salariate etc. La alegerile legislative din 1978, stânga fusese dezbinată, mai ales de dezbaterile referitoare la programul comun de guvernare. Una din problemele ce au generat mari conflicte a fost problema naţionalizării. Aceste dispute publice au micşorat încrederea electoratului în puterea de guvernare a stângii. Comuniştii acuzau Partidul Socialist de "virare la dreapta", dar Partidul Socialist a devansat pentru prima dată, din 1936, Partidul Comunist în alegeri. În urma unor dezbateri aprinse în cadrul Partidului Socialist, François Mitterand va fi desemnat candidat la preşedinţie. Aceleaşi dispute au loc şi în tabăra dreptei, având loc controverse între cele două familii politice, dreapta liberală şi gaullişti, care au dus la demisia lui Jacques Chirac din funcţia de prim-ministru, la 25 august 1976. În 1977, Jacques Chirac va deveni primar al Parisului, învingându-l pe Michel d'Ornano, alt candidat al dreptei. Formaţiunea politică a lui Chirac va critica aspru guvernul şi acţiunile preşedintelui ţării. Ţinta politică a formaţiunii sale va fi dobândirea funcţiei de preşedinte al Republicii, afirmând că "dacă se doreşte schimbarea politicii, trebuie schimbat preşedintele". În alegeri, printre principalii candidaţi se întâlneau: François Mitterand, Jacques Chirac, Valéry Giscard d'Estaing şi Georges Marchais.

Campania electorală a fost foarte tensionată şi s-a desfăşurat pe fundalul deteriorării situaţiei economice şi sociale (creşterea preţului petrolului, creşterea şomajului şi a inflaţiei). În acelaşi timp, activitatea preşedinţiei era aspru criticată şi marcată de scandaluri politice. Candidatul socialist oferea soluţia unei personalităţi puternice, imaginea unei "forţe calme". La primul tur de scrutin, rezultatele obţinute erau apropiate (Valéry Giscard d'Estaing - 28,3%, François Mitterand - 25,8%, Jacques Chirac - 18% şi Georges Marchais - 15,3%). Aceste rezultate au modificat puternic raporturile de forţe din cadrul stângii şi Partidul Comunist va susţine candidatura lui François Mitterand.

În contextul unei puternice mobilizări electorale (absenteism - 14,1%), François Mitterand obţine victoria cu 51,8% din voturi, devansându-şi adversarul cu 1.300.000 de voturi. În urma acestor alegeri, în Franţa are loc prima alternanţă politică autentică, după 1958, urmând o perioadă de tranziţie unică în istoria acestei ţări. În luna iunie, se desfăşoară alegerile legislative, în care stânga obţine cel mai bun scor electoral după 1946 (55,6%), cu o participare electorală redusă (absenteism - 29%).

Partidul Socialist a obţinut 37,7% din voturi, iar Partidul Comunist 16,1%, fiind înregistrată, astfel, o creştere deosebită în favoarea stângii necomuniste. Partidul Socialist dispunea, astfel, de o majoritate absolută în Adunarea Naţională şi se forma un guvern socialist, cu patru miniştri comunişti, condus de Pierre Mauroy.

Pentru prima dată în istoria politică a Franţei, stânga câştigă alegerile legislative şi prezidenţiale, ceea ce reprezenta o putere politică la nivel naţional, întrerupând, astfel, trei decenii de stabilitate politică. Va urma o perioadă caracterizată de "voturi-sancţiune" succesive şi alternarea diferitelor echipe guvernamentale.

3. Perioada coabitării

În această perioadă de tranziţie au avut loc reforme politice şi sociale ce au dus la relansarea economică, la luarea unor măsuri sociale deosebite. Conform programului de stânga ce conţinea cele "110 propuneri", a fost abolită pedeapsa cu moartea, a fost impusă o nouă politică a impozitelor, a pensiilor, a avut loc naţionalizarea marilor grupuri industriale, a fost adoptată legea descentralizării etc. Aceste ample reforme întreprinse în timpul preşedinţiei lui François Mitterand au menţinut o popularitate crescută a acestuia până în 1982, când s-a aplicat un program economic riguros, menit a face faţă problemelor economice şi sociale. Programele de restructurare industrială au afectat clasa de mijloc, La alegerile municipale, stânga a pierdut principalele oraşe, iar la alegerile europene din 1984, s-a manifestat un record al absenteismului (43,3%). În acest context defavorabil, la alegerile legislative din 1986 forţele de dreapta câştigă şi se pune problema coabitării între un guvern de dreapta, condus de Jacques Chirac, şi un preşedinte de stânga: François Mitterand, obligat a recuceri electoratul francez.

În perioada coabitării, preşedintele s-a retras discret, lăsând guvernul să acţioneze pe plan intern, şi s-a orientat spre problemele de politică externă şi integrare europeană, aşa cum făcuse, în trecut, Charles de Gaulle. Afirmându-se drept garant al drepturilor sociale conferite anterior, preşedintele a criticat, în limitele constituţionale, unele decizii ale guvernului. François Mitterand şi-a întărit, astfel, imaginea "omului politic de stânga", garant al consensului, arbitru al forţelor politice, în scopul păstrării unităţii politice a ţării, mai ales în condiţiile ascensiunii forţelor de extremă dreapta. Coabitarea a întărit însă şi imaginea de "om de stat" a lui Jacques Chirac şi poziţia sa de lider al dreptei. La alegerile prezidenţiale din 1988, au candidat Jacques Chirac, Raymond Barre - ca reprezentant al orientării de centru, François Mitterand - din partea stângii necomuniste şi Jean-Marie Le Pen - candidatul extremei drepte.

Cei doi candidaţi principali se lansează în campania electorală cu programe electorale opuse. Jacques Chirac îşi intitulează programul "Deceniul înnoirii", subliniind continuitatea politicii sale din anii guvernării în direcţia dezvoltării ţării. François Mitterand va lansa, târziu, o campanie electorală pe tema "generaţiei Mitterand", printr-o "Scrisoare către toţi francezii", care prezenta concepţia sa asupra puterii şi intenţiile viitorului mandat prezidenţial, net dominat de preocupările legate de integrarea europeană. În timpul campaniei sale, François Mitterand a pus accentul şi pe menţinerea coeziunii sociale, sub sloganul "Franţa unită" în jurul valorilor democraţiei.

Rezultatul deosebit obţinut la primul tur de scrutin l-a determinat pe François Mitterand să valorifice avantajul divizării dreptei, dar şi reacţia la scorul neaşteptat obţinut de extrema dreaptă (14,4%). În confruntarea electorală televizată s-au întâlnit două personalităţi politice care îşi făceau bilanţul activităţii anterioare: François Mitterand, invocând experienţa şi capacitatea de conciliere, şi Jacques Chirac, etalând dorinţa sa de schimbare, dinamismul şi pragmatismul. Teme precum securitatea, situaţia imigranţilor, fiscalitatea şi locurile de muncă au pus în evidenţă deosebirile radicale dintre cei doi candidaţi. La 8 mai, François Mitterand a fost reales cu 54% din voturi.

La alegerile legislative ce s-au desfăşurat în iunie, participarea electorală a fost foarte redusă (absenteism - 34,3%), iar dreapta a câştigat alegerile, obţinând majoritatea voturilor electoratului. S-a confirmat, astfel, faptul că francezii au acceptat coabitarea ca formulă politică, dispărând teama blocajului funcţionării instituţiilor şi că preşedintele Republicii poate asigura alternarea guvernărilor de orientare politică diferită, promovând o mare flexibilitate şi pragmatism politic.

4. Mandatul dreptei

În urma unei perioade caracterizate de alternanţa la guvernare, situaţia economică şi social-politică de ansamblu a ţării a fost marcată de crize majore: criza economică ce a dus la creşterea şomajului (3 milioane de şomeri în 1995). Acestea au determinat o criză a încrederii în guvernare şi o puternică criză morală determinată de dominarea spiritului afacerist simbolizat de Bernard Tapie, cu mare "putere de seducţie" pentru clasa politică. Cazul omului politic Pierre Bérégovoy este semnificativ şi a dus la eşecul socialiştilor în alegerile legislative din 1993. Electoratul a sancţionat slaba guvernare şi deriva unor personalităţi politice franceze. Partidul Socialist va traversa în această perioadă o criză foarte gravă . În aceste momente de declin, în lupta pentru candidatura socialistă la preşedinţia Franţei va intra Lionel Jospin, cunoscut ca om de sinteză, fidel lui François Mitterand, dar şi un critic al socialismului acelei perioade.

Guvernarea în perioada lui Edouard Balladur oferea condiţiile candidaturii sale la preşedinţie, în concurenţă evidentă cu cea a lui Jacques Chirac şi Valéry Giscard d'Estaing, declanşându-se astfel o aprigă confruntare în interiorul dreptei. În acest context, Jacques Chirac va iniţia o campanie activă, încercând să stabilească un dialog real cu cetăţenii, detaşându-se de imaginea omului politic al puterii, îndepărtat de realităţile economico-sociale ale ţării. Constatând existenţa unei puternice fracturi sociale, Jacques Chirac a elaborat un program electoral prezidenţial care promova o gândire politică nouă, în spirit republican. Această "întoarcere în mijlocul poporului" este atacată şi considerată drept demagogică de către Edouard Balladur, atacat, la rândul său, din cauza imobilismului şi conservatorismului în timpul guvernării. Campania lui Jacques Chirac a avut un puternic ecou în rândul electoratului care a fost cucerit de dinamismul şi puternica sa voinţă politică.

În mod surprinzător, în primul tur de scrutin, în frunte s-a plasat Lionel Jospin (cu 23,3% din voturi) care a reuşit să recucerească electoratul de stânga, redând o poziţie importantă Partidului Socialist. Un alt rezultat surprinzător a fost scorul electoral obţinut de Frontul Naţional (15%), popular mai ales în rândul salariaţilor, muncitorilor, a unei părţi a electoratului de centru şi chiar de stânga.

În turul doi de scrutin, dreapta moderată va reuşi să-şi unească forţele, în timp ce stânga a fost ezitantă. Lionel Jospin a atacat imobilismul conservator al contracandidatului său, viziunea sa tradiţională despre societate şi putere care îl împiedica să înţeleagă lumea de astăzi. De cealaltă parte, Jacques Chirac îl acuza pe Jospin de eşecul moral şi politic al guvernărilor socialiste anterioare, ca şi de faptul că el însuşi nu este atât de nou în politică pe cât afirmă.

La 7 mai 1995, votul a decis victoria lui Jacques Chirac cu 52,6%, în timp ce Lionel Jospin a obţinut 47,4% din voturi. 

Analiza sociologică a rezultatelor electorale a relevat acelaşi clivaj stânga/dreapta, marcat de breşa realizată de tendinţa spre extrema dreaptă a lui Jean-Marie Le Pen, care provenea mai ales din electoratul de dreapta. Lionel Jospin a devenit liderul mişcării socialiste şi a putut astfel să pregătească strategia politică a revenirii la putere. Jacques Chirac a permis gaulliştilor să revină la preşedinţia Franţei printr-un program electoral deschis atât nevoilor tinerilor, cât şi aşteptărilor de ordine şi stabilitate specifice electoratului de dreapta. Noul prim-ministru, Alain Juppé, a format, pentru scurt timp, un guvern care a luat măsuri controversate (creşterea TVA, îngheţarea salariilor funcţionarilor, reluarea testelor nucleare, schimbarea sistemului de securitate socială), ceea ce a produs proteste de amploare. În primăvara anului 1997, Jacques Chirac dizolvă Adunarea Naţională în speranţa întăririi suportului electoral pentru reforme. Dreapta pierde însă alegerile legislative şi Lionel Jospin devine prim-ministrul guvernului socialist. Noua coaliţie majoritară reprezentată de stânga pluralistă asociază socialiştii, comuniştii, ecologiştii etc. Începe, astfel, o nouă perioadă de coabitare politică.

În concluzie, se poate afirma că, din 1965, alegerile prezidenţiale au fost elementul forte al vieţii politice franceze, momentul definirii marilor orientări politice şi al acordării legitimităţii exercitării puterii politice. Alegerile legislative care au însoţit alegerile prezidenţiale au avut, de asemenea, un rol important, confirmând, corectând sau limitând votul prezidenţial.

Politologii au remarcat că alegerile prezidenţiale au un caracter central conferit de gradul lor de vizibilitate şi claritate politică. În acelaşi timp, alegerile prezidenţiale au declanşat confruntări politice în rândul partidelor, coaliţiilor, sporind influenţa lor politică. Campaniile prezidenţiale au pus în evidenţă ideile politice, programele ideologice ale partidelor, personalităţile de marcă ale acestora, creând astfel o presiune semnificativă asupra sistemului politic francez. Diversitatea candidaţilor la preşedinţie reprezintă o sursă de înnoire şi îmbogăţire a vieţii politice, dar este limitată de exigenţele financiare şi de susţinere. Această deschidere a ofertei electorale, specifică primului tur de scrutin, se reduce în turul al doilea, ceea ce influenţează puternic comportamentul electoral, mai ales mobilitatea electorală. Cercetările au arătat, de asemenea, că electoratul, comportamentul său electoral, a depins din ce în ce mai mult de rezultatele acţiunilor guvernamentale, punând în evidenţă o reactivitate crescută a electoratului francez. Aceste tendinţe generale, sesizate de-a lungul istoriei alegerilor prezidenţiale, nu au eliminat însă gradul de imprevizibilitate al rezultatelor acestora, deciziile fiind luate deseori în perioada ce precede scrutinul. Alegerile prezidenţiale actuale au confirmat posibilitatea apariţiei unor surprize electorale în timpul primului tur de scrutin, ceea ce ar putea repune în discuţie desfăşurarea clasică a alegerilor prezidenţiale în Franţa.

 

I. ELEMENTE ALE CAMPANIEI ELECTORALE PREZIDENŢIALE DIN APRILIE 2002

1. Caracteristici ale campaniilor electorale prezidenţiale

De-a lungul celor patruzeci de ani de alegeri prezidenţiale desfăşurate pe principiul votului universal direct, s-au organizat numeroase campanii electorale reprezentative pentru legătura dintre dimensiunea electorală şi cea a comunicării politice. În timpul campaniilor electorale, candidaţii şi-au prezentat ideile, programele şi acţiunile politice prin organizarea unor evenimente, utilizarea unor resurse simbolice şi politice cu caracter propagandistic în scopul mobilizării electoratului. Profesionalizarea tehnicilor de campanie a făcut ca actualele campanii electorale să fie deosebit de ample şi interesante din perspectiva construirii imaginii candidaţilor, a partidelor politice, a poziţionării reciproce a acestora.

Scopul construirii acestor imagini politice a fost acela de a îndeplini criteriile de simplitate, atractivitate, credibilitate şi originalitate, astfel încât să fie perceptibile, inteligibile, credibile pentru electorat. Modernizarea practicilor electorale în Franţa a demarat mai ales o dată cu alegerile din 1974 şi a folosit din plin experienţa americană. Campaniile pentru alegerile prezidenţiale au pus în evidenţă personalizarea candidaturilor, care necesita strategii de imagine specifice şi aplicarea regulilor marketingului politic. Atât Valery Giscard d'Estaing cât şi François Mitterand au beneficiat, în 1974, de campanii electorale moderne ce au respectat aceste exigenţe. În situaţia evoluţiei politice din Franţa, candidaţii au valorificat mai ales poziţionarea lor în ierarhia de putere (preşedinte în exerciţiu, prim-ministru etc.), aşa cum s-a întâmplat şi în actuala campanie electorală axată, mai ales, pe punerea în evidenţă a rezultatelor exerciţiului puterii. În 1995, a apărut un element original: desfăşurarea de către Jacques Chirac a unei campanii electorale de teren, relativ diferită de campaniile de imagine, care a reuşit să atragă electoratul şi să ducă la victoria sa electorală. Această formulă a fost adoptată şi în campania electorală actuală.

Sondajele de opinie au avut în permanenţă un loc strategic în noile practici de campanie. Ele au vizat cunoaşterea imaginilor candidaţilor, a aşteptărilor şi preocupărilor electoratului, dar şi a contracandidaţilor. Sondajele de opinie au constituit un instrument valoros, folosit în perioada pregătirii campaniilor electorale, dar şi în timpul acestora, mai ales în etapa finală, când un deosebit interes se acordă intenţiilor de vot. Ele au influenţat permanent atitudinea candidaţilor şi a electoratului, deşi s-au manifestat şi evoluţii autonome în raport cu acestea.

Paradoxal, cercetările au arătat faptul că un rol decisiv are contactul direct cu electoratul, prin organizarea unor reuniuni, întâlniri, vizite în principalele oraşe, luări de cuvânt care dau senzaţia aproprierii, facilitează identificarea candidaţilor, încălzind şi dinamizând campaniile electorale. Şi în această campanie electorală, candidaţii au organizat mitinguri electorale şi întâlniri cu diferite categorii de electorat.

În Franţa, rolul deosebit al media a contribuit la transformarea alegerilor prezidenţiale într-un eveniment naţional, cu implicaţii profunde asupra vieţii politice. Noile tehnologii au modificat modul de elaborare, transmitere şi receptare a mesajului electoral. Ele au deschis noi posibilităţi principalilor actori politici, noi surse de informare şi influenţare politică. În acelaşi timp, s-au folosit şi mijloacele tradiţionale de influenţare: afişele electorale, mesajele electorale transmise fiecărui elector, editarea unor cărţi, broşuri, realizarea unor obiecte, fotografii electorale. Materialele electorale scrise au avut un rol important, mai ales fotografiile prezentate în forme cât mai originale. În actuala campanie electorală au fost folosite din plin atât noile tehnologii, cât şi o gamă variată de mijloace tradiţionale.

De-a lungul anilor, campania oficială radiotelevizată a constituit obiectul a numeroase dispute şi dezbateri referitoare la format, la limitele legale, orarul, timpii de antenă, perioada de desfăşurare a acestor campanii, la inserţia materialelor electorale (de exemplu, clip-urile electorale). Dezbaterile radiotelevizate au pus în evidenţă tipul de promovare dramatizată şi au devenit punctul culminant al campaniei, datorită confruntării directe dintre candidaţi.

În analiza campaniilor electorale din Franţa s-a constatat continua diversificare şi dinamica folosirii mijloacelor (declinul afişului, al campaniilor oficiale, rezistenţa la scris, rolul contactului direct şi al strategiilor de informare). De-a lungul timpului, a devenit evident rolul determinant al campaniilor electorale în procesul electoral, caracterul lor unitar, forţa simbolică şi de influenţare, dar şi relativa autonomie a lumii politice şi sociale faţă de acestea.

2. Un număr record de candidaţi

La actualele alegeri prezidenţiale au participat 16 candidaţi: dreapta tradiţională a prezentat trei candidaţi - Jacques Chirac (RPR); François Bayrou (UDF) şi Alain Madelin (DL); stânga pluralistă a prezentat patru candidaţi - Lionel Jospin (PS), Robert Hue (PC), Noël Mamčre (ecologişti) şi Christiane Taubira (PRG); extrema-dreaptă a prezentat doi candidaţi - Jean-Marie Le Pen (FN) şi Bruno Mégret (MNR); partidele trotkiste au prezentat pentru prima dată trei candidaţi - Arlette Laguiller (LO), Olivier Besancenot (LCR) şi Daniel Gluckstein (PT); ceilalţi candidaţi au fost - Jean-Pierre Chevčnement (MDC), candidata ecologistă de dreapta Corinne Lepage (CAP 21), conservatoarea Christine Boutin (dizidentă UDF) şi Jean Saint-Josse (CPNT).

Presa occidentală s-a arătat surprinsă de numărul record de rivali în lupta pentru fotoliul prezidenţial. Cotidianul britanic "Financial Times" aprecia că "este un câmp de luptă foarte aglomerat", în timp ce cotidianul spaniol "El Pais" relata despre "alegeri atomizate" care reflectă o "Franţă tăiată în l6".

Conform opiniei analiştilor, o explicaţie a acestui număr impresionant de candidaţi ar fi "balcanizarea" electoratului francez în acest scrutin, în timp ce alţi analişti au considerat acest fenomen o garanţie "a bunei stări de sănătate a democraţiei". Observatorii politici au afirmat că aceasta poate fi o reflectare a neîncrederii francezilor faţă de clasa politică tradiţională.

În campania prezidenţială a fost prezent întreg spectrul de sensibilităţi politice, de la extrema dreaptă, care a prezentat doi candidaţi, la stânga prezentă cu toată gama nuanţelor sale, "expresie a antipatiei francezilor faţă de liberalismul economic".

Conform opiniei analiştilor, cei 16 candidaţi ar putea fi împărţiţi în trei grupe distincte:

1. o coaliţie de dreapta, de orientare liberală dominată de Jacques Chirac;

2. o coaliţie de stânga - apărătoarea concepţiei unui stat social - dominată de Lionel Jospin;

3. candidaţi care refuză realismul asociat exerciţiului puterii.

Aceste confruntări ideologice, ca şi inflaţia de concurenţi politici a fost în contrast cu indiferenţa politică a electoratului, mai ales în primul tur de scrutin (absenteism peste 28%). Confruntarea electorală a fost apreciată de observatorii politici ca fiind foarte intensă şi imprevizibilă, întrucât "electoratul micilor candidaţi" este "imposibil de supus".

Absenteismul manifestat încă din 1992 şi marea dispersare a voturilor a fost favorizat de sistemul electoral actual şi de faptul că electoratul pare a nu fi fost satisfăcut de oferta partidelor principale aflate la guvernare. Analizele alegerilor prezidenţiale anterioare au arătat că jumătate din electoratul partidelor tradiţionale rămânea fidelă, dar pierderea suferită de partidele la putere nu se transforma în câştig pentru celelalte partide cu vocaţie guvernamentală. Ca şi în alte ţări occidentale, acest fenomen a fost o formă de a respinge forma tradiţională a partidelor politice, a exprimat o criză generală a reprezentativităţii acestora.

Partidul Socialist, de exemplu, a suferit de-a lungul guvernării o erodare politică semnificativă şi o degradare a imaginii, mai ales în urma neîmplinirilor din primii ani ai deceniului nouă. Aceste oscilaţii ale evoluţiilor partidelor reprezentative a favorizat partidele "din afara sistemului" (cum ar fi Frontul Naţional) sau pe cele anti-sistem, partidele protestatare (cum ar fi Partidul Comunist şi partidele ecologiste). Acest fenomen a dus la fragmentarea sistemului de partide, ceea ce a pus probleme politice deosebite pentru formarea coaliţiilor guvernamentale şi luarea deciziilor la nivel local. Implicaţiile acestei fragmentări au fost deosebit de negative în actualele alegeri prezidenţiale, oferind cale liberă ascensiunii extremei drepte.


3. Principalii candidaţi şi programele lor electorale

Jacques Chirac - născut la 29 noiembrie 1932, la Paris, este căsătorit şi are două fiice. A absolvit Institutul de Ştiinţe Politice (ENA) din Paris şi în 1967 îşi începe cariera politică - ca deputat de Corrčze, funcţie în care a fost reales de 8 ori. În perioada 1972-1974 a fost ministru al agriculturii şi dezvoltării rurale în guvernul Messmer, iar în perioada 1974-1976, prim-ministru. În 1976 va crea Adunarea pentru Republică (RPR), formaţiune pe care o va reprezenta în viitoarele alegeri. Între 1977-1995, va fi ales primar al Parisului, iar în mai 1981 va candida pentru alegerile prezidenţiale, obţinând 18% în primul tur de scrutin.

În perioada 1986-1988 a fost prim-ministru, într-o etapă de coabitare dintre un preşedinte socialist şi un guvern de dreapta. În 10 mai 1988 a candidat din nou la alegerile prezidenţiale şi a obţinut 46% din voturi. La 7 mai 1995, a fost ales preşedinte al Franţei, învingându-l pe Lionel Jospin, pe care îl va numi, în iunie 1997, prim-ministru al guvernului francez.

La actualele alegeri prezidenţiale, Jacques Chirac a prezentat un program electoral intitulat "Angajamentul meu pentru Franţa", având ca temă creşterea prestigiului Franţei şi unităţii ei.

În domeniul securităţii, programul prevedea pedepsirea infracţiunilor cu sancţiuni juste, proporţionale cu vina şi executarea acestor pedepse. În acest scop, primarul trebuie să fie în centrul acestui dispozitiv de menţinere a securităţii, întărind mijloacele care îi stau la dispoziţie pentru menţinerea securităţii publice. Pentru minori, programul menţiona că trebuie înfiinţate instituţii şcolare specializate pentru elevii excluşi, centre de educaţie preventivă pentru delincvenţi şi recidivişti. Familiile ar trebui sprijinite în acţiunile lor educative, dar şi sancţionate pentru neîndeplinirea obligaţiilor lor printr-un avertisment familial pronunţat de tribunal.

Justiţia va trebui, astfel, să-şi redobândească prestigiul şi trebuie oferite magistraţilor mijloacele de a-şi exercita plenar funcţiile, răspunzând astfel aşteptărilor francezilor. Justiţia va acţiona conform unui plan anual care va fi finanţat cu 2% din bugetul naţional. Conform programului, acţiunile în justiţie vor trebui rezolvate în timp real, în acest scop va trebui refăcut traseul acestora.

În problema sporirii numărului locurilor de muncă, în programul electoral al lui Jacques Chirac soluţia menţionată este aceea a liberalizării forţei de muncă. Se preconiza reforma fiscalităţii aplicate întreprinderilor, simplificarea ei şi lupta contra insecurităţii juridice a acestora. Aceste măsuri ar trebui să ducă la crearea unui milion de locuri de muncă, pe o perioadă de 5 ani. În program se menţiona şi elaborarea unui plan de "mobilizare a invenţiei", acordând 3% din PIB, timp de 10 ani, pentru cercetare şi dezvoltare. Pentru a asigura un loc de muncă pentru fiecare cetăţean, trebuie alocate fonduri pentru formare profesională, pentru inserţia tinerilor în piaţa muncii, printr-un contract "de intrare în viaţa civilă" (CIVIS) pentru tinerii care vor să se integreze rapid în viaţa economico-socială a ţării.

În domeniul reformei fiscale, programul prevedea scăderea presiunii fiscale pentru a elibera iniţiativa şi a crea activitate economică, scăderea impozitului pe salariu care frânează actualmente munca şi consumul. În acest scop, vor trebui reduse şi taxele locale şi cele ale întreprinderilor, pe o perioadă de 5 ani, se menţionează în programul electoral.

Referitor la pensii, programul electoral al lui Jacques Chirac preciza că statul va sprijini efortul colectiv de a garanta un nivel optim al pensiilor, libertatea celor care vor să muncească timp mai îndelungat şi echitatea între francezi în domeniul pensiilor.

Faţă în faţă cu criza de încredere în raport cu sistemul de sănătate, programul lui Jacques Chirac propune o schimbare radicală pentru câştigarea încrederii cetăţenilor. În program se afirmă că este nevoie de o lege amplă care să se refere la sistemul sănătăţii, axată pe prevenire, pe lupta împotriva cancerului, SIDA, etc. Asistenţa în spitale va trebui să devină mai eficace, să folosească sistemul credit-impozit şi prin înfiinţarea unor agenţii regionale de sănătate.

În problema construcţiei europene, programul lui Jacques Chirac afirmă că această perioadă este deosebit de importantă, întrucât acum se decide viitorul Europei şi al Franţei. Actualul preşedinte al Franţei se pronunţă pentru o Europă mai puternică care să aibă în viitor obiective ambiţioase în domeniul politicii externe şi securităţii. Conform programului, o Europă mai umană şi mai dinamică va duce la prosperitatea şi securitatea Franţei, întrucât ea va beneficia de avantajele monedei euro, a investiţiilor în ştiinţă şi cercetare. Preşedintele Franţei va promova o Europă democratică, mai eficace care să implice parlamentele naţionale şi Parlamentul European. O Constituţie europeană va afirma valorile comune şi va simplifica tratatele, va clarifica funcţionarea Uniunii Europene. În program se menţionează că Franţa optează pentru un preşedinte ales al Consiliului European.

Referitor la mediu şi dezvoltarea durabilă, programul lui Jacques Chirac lansează noua logică a solidarităţii cu generaţiile viitoare, o logică a interesului colectiv realizată printr-o politică a dezvoltării durabile. Ecologia umanistă, concretă şi deschisă trebuie să se sprijine pe o Cartă a dreptului mediului şi pe introducerea ecologiei ca materie de studiu în şcoală. Se propune o lege care va stabili priorităţile şi mijloacele, mai ales în domeniul securităţii alimentare, industriale, sanitare şi maritime.

În domeniul cultural, Franţa va promova în continuare "excepţia culturală", ca o politică menită a apăra diversitatea culturală a Europei şi a lumii întregi. În cadrul Organizaţiei Mondiale a Comerţului, va fi susţinută concepţia referitoare la neconsiderarea bunurilor culturale ca bunuri de piaţă, ceea ce va duce la sprijinirea creatorilor. Această poziţie va fi sprijinită ferm de Franţa în toate instituţiile internaţionale, se afirmă în program.

Jean-Marie Le Pen - s-a născut la 20 iunie 1928, la Trinité-sur-Mer (Morbinan), este căsătorit şi are 3 fiice. A urmat studii de drept la Paris. În 1972 a fondat Frontul Naţional şi a candidat pentru prima oară la alegerile prezidenţiale în 1974, obţinând 0,74% din voturi. În perioada 1984-2000 a fost deputat de Paris.

În 1988 a candidat din nou la alegerile prezidenţiale şi a obţinut 14,61% din voturi. În perioada 1992-2000 a fost consilier regional în Province-Alpes-Côte d'Azur.

La alegerile prezidenţiale din 1995 a candidat, obţinând 15,27% din voturi. În 1998, Bruno Mégret a fost exclus din Frontul Naţional şi a format Mişcarea Naţională Republicană. În aprilie 2000, Le Pen a fost condamnat pentru o agresiune în timpul alegerilor legislative din 1997 şi a fost suspendată candidatura sa de la alegerile europene.

În programul său electoral, prezentat la actualele alegeri, în domeniul justiţiei se propunea reconstruirea întregului sistem, punând accentul pe prevenire, pe morala transmisă în familie şi şcoală. Conform programului, infracţiunile şi delictele vor fi dur sancţionate, se vor întări mijloacele serviciilor judiciare, se vor construi noi închisori. Programul electoral afirma că francezii sunt victimele unei explozii a infracţionalităţii (agresiuni, violuri, crime). 

În timpul campaniei electorale, Le Pen a afirmat că asigurarea securităţii este prima dintre libertăţi şi, în acest scop, trebuie acţionat cu fermitate, reinstaurând ordinea şi legea. Se propunea chiar reintroducerea pedepsei cu moartea pentru infracţiunile foarte grave.

În domeniul social, Frontul Naţional propunea o politică economică care să susţină întreprinderile mici şi mijlocii pentru crearea a noi locuri de muncă. În program se considera alarmantă actuala situaţie, în care investiţiile au scăzut şi a crescut fenomenul imigraţiei.

În domeniul fiscal, programul combătea creşterea impozitelor şi propunea "un pact fiscal pentru prosperitatea francezilor", limita maximă a taxelor se propunea să fie înscrisă în Constituţie. Se propunea, de asemenea, eliminarea impozitelor pe venit şi simplificarea fiscalităţii locale.

În program, se considera că mărirea vârstei de pensionare dezechilibrează societatea şi se acorda o atenţie deosebită acestei probleme.

În domeniul sănătăţii se punea accentul pe prevenire şi formarea profesională a cadrelor medicale care vor trebui să respecte exigenţele fundamentale ale domeniilor din sănătate: respectarea bolnavilor, protejarea vieţii şi a morţii naturale.

În domeniul educaţiei, în program, se punea accentul pe rolul deosebit al familiei, al şcolii primare. Se menţiona, de asemenea, că nivelul de cunoştinţe şi meritul vor fi criteriile de bază pentru promovare. Şcoala va trebui să urmărească asimilarea memoriei naţionale şi asigurarea libertăţii şcolare.

Politica familială a Frontului Naţional a susţinut măsuri în favoarea creşterii natalităţii, interzicând divorţul şi acordându-se avantaje sociale şi fiscale familiilor franceze.

Elementul central al programului era cel referitor la "invazia imigranţilor străini" care trebuie limitată printr-o politică fermă prin inversarea fluxului migrator. Conform programului, trebuia limitată acordarea cetăţeniei, se viza restrângerea dreptului de azil, întărirea controlului la frontiere. Reforma instituţională ar trebui să utilizeze referendumul ca element de bază al consultării cetăţenilor. În acest sens, corupţia va trebui combătută fără milă, menţiona programul extremei drepte.

În problema insulei Corsica, Frontul Naţional şi-a afirmat poziţia fermă că ea aparţine Franţei şi că trebuie restabilită autoritatea statului în acea zonă, respectându-se în acelaşi timp libertatea locală.

Referitor la Uniunea Europeană, liderul Frontului Naţional, Jean-Marie Le Pen, a afirmat că aceasta nu este decât o închisoare a popoarelor în care francezii riscă să-şi piardă libertatea şi identitatea.

Lionel Jospin este născut la 12 iulie 1937, la Mendon Este căsătorit şi are 3 copii. A absolvit Institutul de studii politice (ENA) din Paris şi s-a înscris încă din tinereţe în Organizaţia Comunistă Internaţională (OCI), iar în 1971 a aderat la Partidul Socialist.

Între anii 1981-1986 a fost deputat de Paris, iar în perioada 1981-1988 a fost prim-secretar al Partidului Socialist. Timp de 4 ani a activat ca deputat socialist în Parlamentul European, iar între anii 1988-1991 a fost ministru al Educaţiei naţionale, tineretului şi sportului.

În anul 1995, a fost învins în alegerile prezidenţiale de Jacques Chirac, dar scorul electoral remarcabil obţinut i-a consolidat poziţia în cadrul Partidului Socialist. În urma victoriei socialiştilor în alegerile legislative, în iunie 1997, Lionel Jospin a fost numit prim-ministru într-un guvern care a înregistrat realizări politice deosebite.

În programul său electoral, Lionel Jospin a acordat o atenţie deosebită, ca şi toţi ceilalţi candidaţi, problemei securităţii, considerată a fi un drept fundamental al cetăţeanului francez. Un amplu program elaborat în acest domeniu prevedea înfiinţarea unui minister public pentru problemele securităţii publice, înfiinţarea unor posturi de judecători care să acţioneze special în aceste domenii, în mod operativ. Se propunea, de asemenea, crearea unui dispozitiv întărit pentru prevenirea şi pedepsirea delincvenţilor minori, întărirea rolului primarului în aplicarea unor contracte locale şi în problemele vizând securitatea.

O prioritate a programului electoral al candidatului socialist a fost realizarea unei "Franţe mai juste", prin eradicarea sărăciei în 5 ani şi prin lupta împotriva inegalităţilor. Candidatul socialist a pledat, de asemenea, pentru crearea unui "contract de autonomie" pentru tinerii cu vârsta între 18-25 ani. În scopul reducerii inegalităţilor, programul socialist propunea scăderea impozitelor, a taxelor pentru locuinţă, reechilibrarea fiscalităţii în favoarea veniturilor obţinute prin muncă şi elaborarea unei formule de impozitare la sursă. În următorii 5 ani, se urmărea reducerea şomajului la 900.000 şomeri prin forme de pregătire de lungă durată şi mai ales printr-o atenţie deosebită acordată integrării tinerilor.

În domeniul sănătăţii, obiectivul central menţionat în programul electoral era perfecţionarea sistemului de sănătate care să permită renovarea spitalelor, finanţarea cercetării, elaborarea unui nou contract social între stat şi profesioniştii din domeniu, etc.

Politica educaţională propusă de candidatul socialist urmărea promovarea egalităţii şanselor astfel încât toţi tinerii să aibă o calificare, 80% să promoveze examenul de bacalaureat şi 50% dintre ei să obţină o diplomă de învăţământ superior. În acest scop, învăţământul va trebui dezvoltat în toate regiunile ţării, mai ales în cele cu mari dificultăţi economico-sociale. Pe plan european, va fi susţinută mai ales mobilitatea studenţilor.

În plan cultural, programul lui Lionel Jospin urmărea întărirea sectorului audiovizual public, a televiziunii numerice terestre şi crearea unui canal european de televiziune. Se propunea, de asemenea, crearea unui fond special de susţinere a producţiei de programe pentru tineri şi protecţia patrimoniului cultural.

În politica familială, obiectivul principal era sprijinirea familiei prin acordarea unor ajutoare pentru şcoală, crearea unor internate familiale şi prin lupta împotriva violenţei în familie.

În domeniul pensiilor, programul socialist propunea menţinerea nivelului pensiilor, dar şi favorizarea întoarcerii la lucru a persoanelor cu vârsta de peste 50 de ani. O problemă importantă era găsirea unui echilibru între pensiile celor care au lucrat în sectorul privat şi a celor din sectorul de stat.

Pentru consolidarea vieţii democratice, programul propunea participarea cetăţenilor la luarea deciziilor prin organizarea unor referendumuri locale şi regionale, prin acordarea dreptului de vot străinilor instalaţi în Franţa pe o perioadă de peste 5 ani, prin efectuarea unui serviciu civic voluntar timp de 6-9 luni într-un domeniu social sau umanitar.

Referitor la reforma instituţională, o preocupare majoră era aceea de a găsi forme noi de exercitare a funcţiei prezidenţiale. Se urmărea, de asemenea, elaborarea unei noi concepţii asupra rolului Senatului, a Consiliului Constituţional care să fie deschis cetăţenilor. O atenţie specială va fi acordată descentralizării, transferului unor noi competenţe către colectivităţile locale, elaborării unor pacte de solidaritate la nivelul acestora.

În politica europeană, programul sublinia necesitatea construirii unei Europe politice, cu o Constituţie şi un preşedinte al Comisiei ales de o majoritate politică, la nivel european. 

Conform programului electoral al lui Lionel Jospin, mondializarea este un proces ambivalent care creează grave inegalităţi între Nord şi Sud. Aceste inegalităţi pot fi limitate prin reglementări la nivel internaţional şi prin ajutoare pentru dezvoltare. În direcţia asigurării unei dezvoltări durabile, valoarea acţiunilor de protecţie a mediului trebuie recunoscută şi susţinută prin crearea unei Agenţii mondiale pentru mediu, elaborarea unei Carte internaţionale a apei, prin combaterea efectului de seră, etc.

 

I. REZULTATELE ŞI SEMNIFICAŢIA POLITICĂ A ALEGERILOR PREZIDENŢIALE - MAI 2002 

1. Rezultatele primului tur de scrutin - un adevărat seism politic 

Primul tur al alegerilor prezidenţiale din Franţa, desfăşurat la 31 aprilie 2002, a produs un adevărat seism politic, prin scoaterea din cursa electorală a lui Lionel Jospin, dar, mai ales prin calificarea în turul doi de scrutin a liderului extremist, Jean-Marie Le Pen.

Rezultatele primului tur de scrutin al alegerilor prezidenţiale au fost următoarele:

	A. Laguiller
	5,77

	D. Guckstein
	0,47

	O. Besancenot
	4,29

	R. Hue
	2,41

	J. Chevčnement
	5,36

	C. Tanbira
	1,15

	L. Jospin
	16,18

	N. Mamére
	5,27

	C. Lepage
	1,89

	F. Bayron
	6,89

	C. Boutin
	1,19

	J. Chirac
	19,88

	A. Madelin
	3,92

	J. Saint-Josse
	4,28

	J.M. Le Pen
	16,86

	B. Mégret
	2,36


După anunţarea rezultatelor, candidatul socialist Lionel Jospin s-a retras din viaţa politică, atitudine considerată de asemenea istorică de către analiştii politici. El s-a retras afirmând că ceea ce s-a întâmplat reprezintă un semnal de alarmă neliniştitor pentru Franţa şi pentru democraţie. Lionel Jospin a cerut stângii să se reconstruiască în vederea alegerilor legislative. 

Semnificativ este absenteismul electoral deosebit - 28%.

În urma anunţării rezultatelor alegerilor, Jean-Marie Le Pen, într-o conferinţă de presă a afirmat că, a fost evident faptul că francezii au arătat că "duelul Chirac-Jospin nu mai poate sintetiza viitorul Franţei şi că Jacques Chirac nu mai reprezintă dreapta". Jean-Marie Le Pen a afirmat, de asemenea, că aceste rezultate arată că electoratul a respins conducătorii politici actuali, "sistemul politic decadent din Franţa de astăzi". Din desfăşurarea acestor alegeri, candidatul extremei drepte a tras trei concluzii: un absenteism record, dispariţia Partidului Comunist şi saltul, schimbarea produsă la nivel naţional, ceea ce el a numit "renaşterea franceză". În campania electorală pentru turul doi de scrutin, Le Pen s-a centrat însă pe cele 3 teme fundamentale - înlăturarea sărăciei, şomajului şi insecurităţii.

Liderul ultranaţionalist francez, Jean Marie Le Pen, a declarat că va pune problema retragerii Franţei din Tratatul de la Maastricht şi din Uniunea Europeană, în cazul în care va fi ales preşedintele statului francez. "Primul lucru pe care îl voi propune va fi recuperarea libertăţii Franţei şi retragerea din Tratatul de la Maastricht", a declarat Le Pen în cadrul unei conferinţe de presă, adăugând că nu este un duşman al Europei. "Sunt în favoarea unei Europe a naţiunilor, a unei Europe a patriilor, însă sunt împotriva unei Europe supranaţionale şi federaliste", a subliniat Le Pen. 

Pentru Noël Mamčre "rezultatul bun al ecologiştilor" a fost umbrit de acest seism politic pe care francezii nu-l meritau şi de aceea, considera el, va urma momentul mobilizării cetăţeneşti pentru a organiza riposta societăţii franceze în ansamblul ei.

Preşedintele francez Jacques Chirac i-a chemat pe francezi să apere valorile naţionale, după ce liderul extremei-drepte, Jean-Marie Le Pen, s-a plasat al doilea în trimul tur al alegerilor prezidenţiale. Jacques Chirac, un vechi oponent al populistului anti-imigrare, a declarat suporterilor, la cartierul său general de campanie electorală din Paris, că viitorul Franţei şi valorile sale de respect şi toleranţă sunt puse în discuţie de rezultatele primului tur de scrutin. "Democraţia este bunul cel mai de preţ", "Republica este în mâinile voastre", a subliniat el. Nicolas Sarkozy, fost ministru în guvernul Jupé, simpatizant al preşedintelui Jacques Chirac, a declarat că în Franţa "trebuie schimbat sistemul", trebuie să se ţină seama de mesajul dat de alegători. "Responsabilitatea le revine celor doi care vor fi prezenţi în finală", a subliniat el, adăugând: "Pentru aceasta, vrem să strângem în jurul nostru ansamblul dreptei şi a centrului spectrului politic francez". 

Reprezentanţii stângii, liderii socialişti şi comunişti au declarat că vor face tot ce este posibil pentru "a bara calea extremei-drepte" spre putere. François Hollande, primul secretar al Partidului Socialist, a mărturisit: "Ne-am recunoscut înfrângerea, nu aveam de ales, dar o considerăm injustă şi greu de acceptat, ţinând cont de tot ceea ce am făcut până acum. Rezultatul este însă verdictul francezilor. Poate că ar fi mai înţelept să ne fi adunat mai bine încă din primul tur". Robert Hue, liderul şi candidatul comuniştilor francezi, care practic a dispărut oarecum de pe eşicherul politic francez, cu mai puţin de 4% din voturi, a spus: "Pentru prima dată, candidatul extremei drepte va fi prezent în turul doi. Este trist pentru această mare ţară care este Franţa. Este o catastrofă pentru viitorul ei şi pentru poporul francez". Arlette Laguiller, principala candidată a extremei stângi, a declarat, ca şi Olivier Besancenot, alt reprezentant al stângii extreme, că nu îşi va incita alegătorii să voteze cu Jacques Chirac.

În sfârşit, Jean-Pierre Chevčnement, reprezentantul aşa-zisului pol republican, şi Noël Mamčre, candidatul "verzilor", au declarat că trebuie făcut totul pentru a-l învinge pe Le Pen. "Poporul şi Franţa nu trebuie să fie abandonate Frontului Naţional", a spus Chevčnement.

2. Reacţii internaţionale la rezultatele primului tur al alegerilor prezidenţiale din Franţa

Intrarea liderului extremei dreapta, Jean-Marie Le Pen, în turul al doilea al alegerilor prezidenţiale din Franţa a şocat stânga europeană şi a atras reacţii de îngrijorare din partea majorităţii guvernelor de dreapta.

Guvernul spaniol şi-a exprimat încrederea că poporul francez va vota în cel ce-al doilea tur de scrutin al alegerilor în favoarea "valorilor democratice" şi a construcţiei europene. Ministrul spaniol de Externe, Josep Piqué, a cărui ţară asigură în prezent preşedinţia prin rotaţie a Uniunii Europene, s-a declarat surprins de votul francezilor, exprimându-şi speranţa că alegătorii francezi vor sprijini, aşa cum au făcut întotdeauna, valorile democratice, toleranţa şi construcţia europeană.

Cancelarul german, Gerhard Schroeder, a făcut apel, la Berlin, la toţi democraţii francezi şi europeni să îl "oprească" pe liderul ultranaţionalist francez Jean-Marie Le Pen, calificat în mod surprinzător în turul al doilea al alegerilor. 

Rezultatele din primul tur de scrutin al prezidenţialelor din Franţa sunt "alarmante", a declarat şi ministrul german al afacerilor externe, Joschka Fischer. "Cifrele privind extrema-dreaptă sunt alarmante", a spus şeful diplomaţiei germane, menţionând că aceste cifre "dau mult de gândit".

La rândul lui, şeful grupului parlamentar al Verzilor în Bundestag, Rezzo Schlauch, a afirmat că aceste rezultate nu trebuie analizate izolat şi că situaţii similare au fost semnalate în Italia, Olanda şi Danemarca, fapt ce ar putea complica procesul de unificare europeană.

La rândul său, premierul britanic, Tony Blair, s-a declarat încrezător că alegătorii francezi vor "respinge orice fel de extremism", exprimându-şi în acelaşi timp regretul că premierul francez, Lionel Jospin, a fost eliminat din cursa prezidenţială.

O poziţie similară a exprimat şi premierul suedez, Goeran Persson, care a afirmat că toate toate forţele politice democrate trebuie să se unească împotriva extremismului de dreapta şi xenofobiei, în timp ce premierul danez, Anders Fogh Rasmussen, a subliniat că rezultatul surprinzător obţinut de liderul ultranaţionalist francez nu va avea nici un impact asupra procesului de extindere a UE, fiind convins că preşedintele Jacques Chirac va ieşi învingător în scrutinul de la 5 mai. 

În opinia premierului polonez, Leszek Miller, rezultatul obţinut de către Le Pen reprezintă o ameninţare la adresa extinderii UE, având în vedere faptul că liderul ultranaţionalist francez nu şi-a ascuns scepticismul faţă de "o Europă extinsă şi democrată" şi ura faţă de străini.

În acelaşi context, un purtător de cuvânt al guvernului grec a afirmat că rezultatul alegerilor din Franţa "pune în pericol democraţia, coeziunea socială şi perspectivele europene". 

Preşedintele Adunării Parlamentare a Consiliului Europei, Peter Schieder, a apreciat, la Strasbourg, că "exemplul scrutinului prezidenţial din Franţa demonstrează nevoia ca democraţiile din Europa să lupte împotriva rasismului şi intoleranţei". Potrivit lui Schieder, lupta contra intoleranţei nu priveşte doar noile democraţii din Europa de Est.

Deputatul european Daniel Cohn-Bendit, copreşedinte al grupului Verzilor din Parlamentul European, şi-a exprimat neliniştea faţă de "criza reformismului pragmatic", odată cu succesul în alegeri al preşedintelui Frontului Naţional din Franţa, Jean-Marie Le Pen, care va participa, alături de preşedintele Jacques Chirac, în turul doi al alegerilor prezidenţiale franceze: "Eşecul stângii franceze arată că în Franţa, ca şi în Germania, asistăm la o veritabilă criză a reformismului pragmatic", a declarat Cohn-Bendit. "Asistăm, la nivel european, din Italia până în Danemarca şi din Austria până în Portugalia, la o criză a programelor de stânga, fie ele ale social-democraţilor sau ale verzilor", a apreciat acesta. Deputatul european a fost de părere că este nevoie de o "regrupare politică şi culturală a stângii sociale, ecologiste, reformiste" şi este evident că "în asemenea situaţie, orice democrat trebuie să ajute la căderea lui Jean-Marie Le Pen".

Observatorul european al fenomenelor rasiste şi xenofobe, cu sediul la Viena, a lansat un apel liderilor politici europeni să condamne rasismul şi xenofobia, promovând diversitatea rasială, etnică şi culturală.

Într-un comunicat dat publicităţii la o zi după victoria candidatului de extremă-dreapta, Jean-Marie Le Pen, în primul tur al alegerilor prezidenţiale din Franţa, EUMC remarca faptul că succesul lui Jean-Marie Le Pen confirmă tendinţa succeselor electorale ale partidelor de dreapta în Europa", cu referire directă la Austria, Italia şi Danemarca.

Un îndemn similar, dar mult mai categoric a venit din partea liderului majorităţii democrate din Senatul american, Thomas Daschle, care a avertizat Europa asupra pericolului "umbrei" antisemite. "În această dimineaţă, am aflat că un om care a calificat camerele de gazare naziste drept un "detaliu al istoriei' a câştigat suficiente voturi pentru a învinge toate partidele politice şi a concura cu preşedintele ales al Franţei, în turul al doilea al alegerilor", a declarat Daschle.

Programul electoral al candidatului extremei-dreapta, Jean-Marie Le Pen, se vădeşte a fi "prea puţin în conformitate" cu regulile Uniunii Europene, a declarat la Bruxelles, purtătorul de cuvânt al preşedintelui Comisiei Europene, Johathan Faull. "Anumite pasaje din programul electoral al d-lui Le Pen conţin referiri naţionaliste, ceea ce nu este conform practicilor europene", a declarat Faull, care a adăugat că executivul european aşteaptă ca Franţa să-şi respecte angajamentele europene. "Franţa joacă un rol istoric şi foarte important în cadrul UE, fiind ataşată valorilor europene fundamentale", a conchis oficialul european.

3. Comentarii ale presei franceze

Ziarele franceze au reflectat chiar din titluri şocul resimţit atât de clasa politică franceză, cât şi de electorat după anunţarea rezultatelor primului tur de scrutin al prezidenţialelor, acesta fiind calificat drept un "seism" politic.

Victoria candidatului de extremă dreaptă, Jean-Marie Le Pen, reprezintă un veritabil tunet în peisajul politic francez, scrie ziarul de dreapta "Le Figaro". Rezultatele prezidenţialelor franceze, afirmă comentatorii politici de la "Le Figaro" se datorează şi nivelului record al neparticipării la vot: 28,5% rata absenteismului. Un duel între Chirac şi Le Pen în cel de-al doilea tur de scrutin este mai mult decât o surpriză enormă, este un adevărat cutremur în viaţa politică franceză - continuă, pe acelaşi ton, "Le Figaro". Cine s-ar fi gândit la această ipoteză, se întreabă, aproape la unison, jurnaliştii francezi.

Aceeaşi stare de şoc şi pentru jurnaliştii de la cotidianul de stânga "Libération". "Franţa la index?" "O credeam dispărută? Extrema dreaptă revine mai puternică decât oricând". "Cum imposibilul a devenit realitate" - sunt doar câteva din titlurile din "Libération".

Cotidianul "Le Parisien" califica duelul din al doilea tur de scrutin drept istoric, iar anunţul retragerii din viaţa politică a liderului stângii franceze, Lionel Jospin, drept un adevărat cataclism.

În cotidianul "Le Monde" în analiza intitulată "Un seism politic înfiorător", se arată că era de aşteptat un prim tur de scrutin năucitor, într-atât de indecişi, frustraţi şi nemulţumiţi păreau a fi francezii la începutul campaniei prezidenţiale. De fapt, peisajul politic francez este zguduit de un adevărat cutremur. Dincolo de aceste rezultate, asistăm la un îngrijorător vot de respingere din partea electoratului faţă de politică, în general, şi faţă de partidele aflate la guvernare, în special. Eşecul lui Lionel Jospin este cu atât mai usturător, cu cât niciodată un prim-ministru al Franţei nu a mai beneficiat, timp de cinci ani, de un credit atât de constant din partea opiniei publice. Potrivit comentariului publicat de "Le Monde", acest eşec se explică prin trei cauze. Cea dintâi - ce revine direct actualului premier - este aceea că Lionel Jospin a dus o campanie electorală şovăielnică, angajată la centru, reorientată brusc spre stânga, în faţa rezultatelor bune înregistrate de candidatul partidului troţkist "Lupta Muncitorească", d-na Arlette Laguiller, la început foarte ofensivă împotriva lui Jacques Chirac. În al doilea rând, candidatul socialist a suferit - în mod evident - de pe urma concurenţei extremei-stângi. În mod global, ansamblul stângii franceze a obţinut 44 la sută din sufragii, adică la fel ca şi în alegerile legislative pe care le-a câştigat în anul 1997, şi cu 7 procente mai mult decât în scrutinul prezidenţial din 1995. Însă, în interiorul acestui ansamblu, extrema-stângă este cea care "marchează puncte", cu un scor-record, de peste 11 la sută pentru toţi cei trei candidaţi trotkişti, în detrimentul stângii aflate la guvernare de cinci ani. În fine, Lionel Jospin, este cel care a suferit cel mai mult din cauza dispersării partenerilor din cadrul stângii pluraliste pe care a ştiut să-i coalizeze în 1997, pentru a câştiga. 

În alt articol din "Le Monde" intitulat "Eşecul stângii deschide calea lui Jean-Marie Le Pen", se afirmă că dacă Chirac are mari şanse să fie reales peste două săptămâni, el nu va datora acest lucru nici rezultatelor obţinute de când se află la conducerea ţării, nici programului său electoral, şi, - cu atât mai mult - nici unei dinamici pe care a ştiut să o dezvolte în primul tur. El nu va fi ales decât datorită imaginii defavorabile a rivalului său, ceea ce îl plasează - în continuare - într-o poziţie dintre cele mai fragile. 

Presa din Franţa se întreba la o zi după anunţarea rezultatelor dacă modelul politic francez se află într-adevăr în criză, după surpriza trecerii în turul doi de scrutin al prezidenţialelor a candidatului Frontului Naţional, Jean-Marie Le Pen. "Ce nu au înţeles Jacquest Chirac şi Lionel Jospin în timpul celor cinci ani de coabitare, pentru ca 20 la sută din alegătorii cu vârste între 18 şi 24 de ani - adică unul din cinci - să se lase seduşi duminică de Jean-Marie Le Pen?", se întreba "La Tribune".

"Libération" merge şi mai departe, afirmând direct că este vorba despre "naufragiul modelului politic" şi chemarea la "refondarea democraţiei franceze în sânul Europei". Exprimând, totodată, necesitatea apariţiei unei "noi generaţii de părinţi-fondatori", ziarul îşi exprimă unele îngrijorări în legătură cu victoria lui Jacques Chirac în turul doi al alegerilor prezidenţiale, de la 5 mai. "El va avea obligaţia, dacă va câştiga prezidenţialele şi legislativele, să fie un astfel de om. Nu va avea de ales, altfel va arunca Franţa într-o implozie dezastruoasă".

"Stânga este eliminată din competiţia prezidenţială, în avantajul unui partid fascizant, o ameninţare pentru democraţia şi poporul nostru", scrie la rândul lui "L'Humanité".

"La Croix" se referă la "retorica drăcesc de eficace" a lui Jean-Marie Le Pen, care se prezintă ca un candidat "al speranţei" şi "prosperităţii" "la patul disperării multora din oamenii sărmani".

1. Reacţii ale presei internaţionale

Surprinzătorul rezultat al primului tur al prezidenţialelor din Franţa, care l-a calificat, în turul al doilea, pe liderul extremei drepte, Jean-Marie Le Pen, alături de actualul preşedinte neogaullist Jacques Chirac, în detrimentul premierului socialist Lionel Jospin, a preocupat presa străină care a tratat pe larg acest subiect.

În Spania, cotidianul "El Pais" scrie despre "lepenizarea" spiritelor. Sub acest titlu editorialistul spaniol Lluis Bassets subliniază că Le Pen este un excelent orator şi parlamentar, un politician viclean şi manipulator, dar şi un analist clarvăzător, un personaj îngrijorător şi periculos, care a dat dovadă de o răbdare inepuizabilă şi de o mare dorinţă de putere. Cel mai mare defect al lui este că demonii, care sălăşluiesc în sufletul său, ies la suprafaţă, luând de multe ori forma unor injurii şi atacuri pline de dispreţ şi ură la adresa străinilor, a arabilor, a evreilor sau a socialiştilor. În opinia ziaristului spaniol, "Lepenizarea spiritelor" nu este doar o problemă franceză, întreaga Europă este înveninată de acest curent adus de Le Pen. Haider - în Austria sau Berlusconi - în Italia - sunt exponenţii cei mai virulenţi ai acestei schimbări atmosferice care a copleşit stânga şi face mult rău democraţiei. Le Pen este cel din urmă şi lamentabil reprezentant la secolului al XX-lea, însă voturile care l-au propulsat în turul al doilea al alegerilor prevestesc un al XXI-lea sumbru, scrie "El Pais".

Cotidianul "El Mundo" subliniază că: Franţa şi-a transpus în surprinzătorul rezultat al turului întâi al alegerilor prezidenţiale întreaga sa traiectorie naţională recentă, presărată cu îndoieli şi închistări. Semnatarul articolului consideră că Franţa dă de mai mulţi ani semne de epuizare, demoralizare, criză de identitate şi îmbătrânire care nu este doar de natură demografică, asemeni celei care afectează celelalte populaţii europene, ci este mai degrabă de natură morală şi civică. o combinaţie de elemente între nostalgie şi apatie. 

Extrema-dreaptă şi-a făcut alarmant apariţia pe scena politică franceză şi, prin extensie, în ansamblul Europei, comentează şi ziarul spaniol de dreapta "ABC". Preşedintele Chirac şi premierul Jospin, doi politicieni controversaţi, uzaţi şi arhicunoscuţi, s-au complăcut într-o campanie electorală lamentabilă, care nu a trezit nici un interes electoratului şi care s-a încheiat cu un monumental vot de penalizare a întregii vieţi politice, mai ales a stângii rătăcitoare, lipsite de idei şi dezbinate.

Toţi comentatorii politici au fost de acord că seismul politic cu epicentrul în Franţa, dar care a zguduit toată Europa, trebuie să angajeze o reflecţie din partea întregii societăţi şi o implicare intelectuală profundă, pentru a renova propunerile politice şi a umple golurile lăsate de mesajele politice superflue, departe de problemele reale ale străzii.

În Italia, cotidianul "Corriere della Sera" remarca că Jean-Marie Le Pen a fost întotdeauna în căutarea unei Franţe vechi, cea a Indochinei şi Algeriei, o Franţă care nu este modernă, care se opune imigraţiei, dar şi Europei şi americanizării moravurilor. O Franţă care, scrie "Corriere della Sera", ar trebui să revină la vechile culturi locale, la dialecte, la hainele tradiţionale, la spiritul insolent şi combativ.

Rezultatele primul tur de scrutin al alegerilor prezidenţiale din Franţa au fost reflectate pe larg în presa din SUA, care se arată neliniştită de acest "şoc politic" şi de posibilele lui consecinţe.

Astfel, "The Washington Post" a titrat pe prima sa pagină "Şoc politic în Franţa". Pentru editorialistul Sebastian Mallaby, "Le Pen reprezintă simptomul unei boli politice mai complexe: frica de mondializare, declinul, xenofobia oribilă".

La rândul său, "The New York Times" a publicat o fotografie în care apar mii de militanţi de stânga întristaţi după aflarea rezultatelor primului tur al alegerilor prezidenţiale şi un articol intitulat "Extrema dreaptă îi eclipsează pe socialişti pentru al doilea tur al prezidenţialelor în Franţa". "Los Angeles Times" şi-a însoţit articolul intitulat "Puterea extremistului de dreapta Le Pen în Franţa" de o fotografie a liderului Frontului Naţional triumfând după "rezultatele copleşitoare".

5. Al doilea tur de scrutin: victoria democraţiei

În turul al doilea al alegerilor prezidenţiale, desfăşurate pe data de 5 mai 2002, Jacques Chirac a fost reales în funcţia de preşedinte al Republicii franceze, obţinând 82,21% din voturile exprimate, faţă de numai 17,79% obţinute de liderul extremei drepte franceze, Jean-Marie Le Pen, potrivit rezultatelor definitive complete ale alegerilor din Franţa, publicate de Ministerul de interne din această ţară. Rata absenteismului s-a ridicat la 20,29% din cele circa 41,2 milioane de persoane care figurează pe listele de alegători. Din cele circa 31 milioane de sufragii exprimate, 25,5 milioane au fost în favoarea lui Jacques Chirac şi 5,5 milioane în favoarea lui Jean- Marie Le Pen.

După anunţarea rezultatelor alegerilor, Jacques Chirac, a demarat imediat formarea unui guvern, a cărui principală preocupare va fi asigurarea securităţii. 

Adversarul său, candidatul de extremă dreaptă, Jean-Marie Le Pen şi-a anunţat intenţia de a continua lupta la alegerile legislative din luna iunie. Rezultatul obţinut de Jacques Chirac a fost scorul cel mai detaşat obţinut de un candidat de la instaurarea, în 1962, a alegerii prin vot universal a preşedintelui Franţei, care reprezintă un record pentru o democraţie. El este cu atât mai important cu cât rata de participare la vot a fost ridicată - 80%, adică cu zece procente mai mult decât cea înregistrată la primul tur, de la 21 aprilie. 

În urma victoriei sale, Jacques Chirac a evitat triumfalismul şi a afirmat: "Prieteni, în această seară celebrăm Republica, o celebrăm ca de fiecare dată când ea câştigă o victorie în istorie. Am auzit şi am înţeles apelul vostru, pentru ca Republica să trăiască, pentru ca Naţiunea să se adune, pentru ca politica să se schimbe", a declarat el. Ulterior, preşedintele francez a anunţat numirea lui Jean-Pierre Raffarin în funcţia de prim-ministru al Franţei.

Adversarul său, Jean-Marie Le Pen, a deplâns "o înfrângere usturătoare a speranţei franceze". "Victoria lui Jacques Chirac este o victorie echivocă, cucerită conform metodei sovietice, cu ansamblul tuturor forţelor sociale, politice, economice, mediatice etc", a spus el. "Privim viitorul cu multă încredere şi ne vom regăsi faţă în faţă la alegerile legislative, căci din cei 81% ai lui Jacques Chirac, câţi oameni vor vota pentru el la alegerile legislative?", a subliniat Le Pen.

Numeroşi lideri europeni au salutat înfrângerea candidatului extremei drepte franceze, Jean-Marie Le Pen, în cel de-al doilea tur de scrutin al alegerilor prezidenţiale din Franţa, în faţa preşedintelui Jacques Chirac.

Preşedintele Comisiei Europene, Romano Prodi, a salutat realegerea preşedintelui Jacques Chirac şi a apreciat că Franţa a dovedit că este "în inima Europei". "Îl felicităm cu căldură pe preşedintele Chirac pentru realegerea sa. Astăzi poporul francez a dovedit, încă o dată, că această naţiune este în inima Europei şi intenţionează să rămână aici. Politicile extremiste şi izolaţioniste duse de Jean-Marie Le Pen au fost respinse în bloc", a subliniat preşedintele Comisiei Europene.

Realegerea preşedintelui Jacques Chirac "este o victorie pentru toţi europenii care apară valorile europene comune", a apreciat Hans-Gert Poettering, liderul grupului Partidului Popular European din cadrul Parlamentului European.

Ascensiunea extremei drepte, în Franţa, nu trebuie să întârzie extinderea Uniunii Europene, ci să-i determine pe liderii săi "să aducă Europa extinsă în stadiul unei coordonări a acţiunilor", a afirmat la rândul său comisarul UE pentru probleme de concurenţă, Mario Monti, într-un interviu publicat imediat după alegeri. "Jean-Marie Le Pen a obţinut un consens, mizând pe angoasele cetăţenilor în faţa problemelor apărute pe plan naţional şi local, dar care nu pot fi soluţionate decât printr-o coordonare a acţiunilor la nivel european: imigraţia clandestină, şomajul, excluderea socială", a precizat responsabilul european.

Cancelarul german, Gerhard Schroeder, a afirmat că "poporul francez a respins fără ambiguitate extremismul". "O politică a demagogiei, de dispreţ faţă de valorile noastre comune şi de abandonare a Europei nu este un model pentru viitor", a adăugat liderul german.

Franţa a respins extremismul şi xenofobia, a afirmat ministrul german de externe, Joschka Fischer, salutând rezultatele celui de-a doilea tur de scrutin al alegerilor prezidenţiale din Franţa. "Republica franceză a respins într-o manieră impresionantă extremismul şi xenofobia", a declarat şeful diplomaţiei germane la încheierea unei reuniuni la Berlin.

Ministrul de externe spaniol, Josep Piqué, a cărui ţară asigură în prezent preşedinţia semestrială a Uniunii Europene, a apreciat că "Franţa a reafirmat valorile Europei unite şi a refuzat naţionalismul care exclude. Ea a reacţionat cum trebuia să reacţioneze şi cum am sperat noi toţi. Franţa a ratificat masiv valorile democraţiei noastre şi a pus la locul său "lepenism-ul" care reprezintă imaginea neagră şi xenofobă a unei ţări care a fost şi este un model de toleranţă, de libertate şi de creativitate".

La rândul său, premierul britanic Tony Blair a afirmat că realegerea lui Jacques Chirac reprezintă "o victorie pentru democraţie şi o înfrângere pentru extremism şi politica respingătoare a lui Le Pen".

Preşedintele Italiei, Carlo Azeglio Ciampi, l-a felicitat pe Jacques Chirac şi a salutat "vitalitatea democraţiei" în Franţa. 

Premierul danez, Anders Fogh Rasmussen - liberal, a "salutat" victoria preşedintelui Chirac, felicitând de asemenea poporul francez pentru votul negativ dat lui Jean-Marie Le Pen. "Această respingere masivă a lui Le Pen indică, în toată claritatea sa, faptul că rezultatul primului tur al alegerilor este mai mult expresia diviziunilor şi neînţelegerilor existente în rândurile electoratului de stânga decât un sprijin real şi puternic acordat politicii detestabile a lui Le Pen", a afirmat oficialul danez.

Premierul portughez, Jose Manuel Durao Barroso, a afirmat, într-un mesaj de felicitări adresat lui Jacques Chirac, că realegerea preşedintelui francez "este salutată într-o manieră specială în Portugalia, dat fiind faptul că în Franţa există o mare comunitate portugheză care a sprijinit puternic candidatura preşedintelui Chirac".

Preşedintele Finlandei, d-na Tarja Halonen, a afirmat că "poporul francez şi-a manifestat dorinţa de a apăra valorile europene, suveranitatea, statul de drept şi drepturile omului".

Preşedintele rus, Vladimir Putin, l-a felicitat pe preşedintelui Jacques Chirac pentru victoria obţinută în cel de-al doilea tur de scrutin al alegerilor prezidenţiale. "Sunt sigur că această victorie convingătoare va aduce noi posibilităţi pentru dezvoltarea relaţiilor ruso-franceze", a afirmat acesta.

Premierul suedez, Goeran Persson, s-a declarat "plăcut surprins" de rezultatul înregistrat de Jacques Chirac, pe care l-a calificat drept un "front" împotriva extremei drepte.

Ministrul de externe al Olandei, Jozias Van Aartsen, a salutat, de asemenea, rezultatul alegerilor prezidenţiale din Franţa, subliniind că "rasistul Le Pen a fost înfrânt".

Şeful diplomaţiei belgiene, Louis Michel, a salutat realegerea preşedintelui francez şi "victoria democraţilor francezi".

La rândul său, secretarul general al Consiliului Europei, Walter Schwimmer, a salutat la Strasbourg rezultatul înregistrat în cel de-al doilea tur de scrutin al alegerilor prezidenţiale din Franţa, care constituie, în opinia sa, "o victorie a valorilor europene". "Este, de asemenea, o victorie pentru întreaga Europă care crede în aceleaşi valori, cele pe care Consiliul Europei le apără în fiecare zi pe întreg continentul", a subliniat secretarul general al Consiliului Europei.

6. Semnificaţia politică a alegerilor prezidenţiale din mai 2002

Toţi comentatorii politici au recunoscut că alegerile prezidenţiale din Franţa reprezintă o victorie a democraţiei în faţa extremismului, xenofobiei şi intoleranţei, o afirmare a valorilor europene comune.

Victoria lui Jacques Chirac în alegerile prezidenţiale din 2002 are o semnificaţie aparte în raport cu celelalte alegeri prezidenţiale desfăşurate anterior fiind, cum au considerat analiştii, mai mult un "plebiscit republican", un "referendum anti-Le Pen" şi mai puţin expresia unei majorităţi coerente, unite, care să fie suport al exercitării funcţiei prezidenţiale. Mulţi comentatori politici au subliniat faptul că adevărata confruntare electorală va avea loc la alegerile legislative care vor arăta "fragilitatea acestei victorii". Adevăratele probleme cu care se confruntă Franţa rămân, ca şi nevoia unei reforme urgente şi profunde a instituţiilor franceze. La fel de adevărat este că peste 5 milioane de francezi au votat, contrar tuturor presiunilor, în continuare cu extrema dreaptă, ceea ce face ca viitorul să fie încă incert. Nemulţumirea care stă la baza votului pentru Le Pen va fi greu de combătut - estimează comentatorii politici.

Analiştii apreciază, de asemenea, că opinia antiimigraţie constituie o tendinţă neliniştitoare pentru Europa şi consideră că democraţiile europene ar trebui să profite de potenţialul pe care îl reprezintă populaţiile de imigranţi, calmând temerile populare.

Din punct de vedere politic, alegerile prezidenţiale au evidenţiat revitalizarea dreptei pe întregul continent, fie că sunt partide conservatoare, liberale, creştin-democrate sau de extremă-dreaptă şi regresul partidelor de stânga. Aceste fenomene pun în discuţie sistemele politice tradiţionale europene şi agendele politice interne, în anul când au loc alegeri în multe ţări europene.

Analiza cauzelor acestor schimbări a arătat că efectele globalizării sistemului liberal de tip anglo-saxon, sistemele economico-politice ale Uniunii Europene prea conforme cu acest model şi, de aceea prea impersonale, prea tehnice, au dus în timp la respingerea acestora de către cetăţenii europeni. Clivajul globalism-antiglobalism stă, în parte, la originea acestui vot de respingere care a caracterizat turul întâi al alegerilor prezidenţiale din Franţa. Acest vot va avea efecte pe termen lung asupra structurii sistemelor politice europene şi identităţii marilor familii politice. Moderarea conflictului dintre stânga şi dreapta poate duce la apariţia unui nou clivaj politic, în jurul conflictului globalism-antiglobalism.

Aceste alegeri au demonstrat că sistemele politice actuale au dificultăţi de adaptare la provocările epocii contemporane, existând riscul ca ele să funcţioneze paralel cu societăţile civile.

Franţa, ţară cu mare tradiţie democratică, a reacţionat la aceste schimbări chiar dacă printr-un efect derutant, şocant, dincolo de "corectitudinea politică", de "ideologia standard" - observa politologul francez Ives Meny. Terorismul ca şi extremismul au asediat spaţiul politic şi devine fenomenul asupra căruia politicul este obligat să reflecteze pentru a construi în mod permanent stabilitatea internă şi internaţională.

Criza de identitate prin care trece Franţa a marcat şi viaţa politică şi, în acest context, căutările din ambele tabere, ale dreptei şi ale stângii, au deschis cale liberă extremei drepte. Deşi a câştigat, dreapta este încă fragilă în Franţa, iar stânga trebuie să se reconstruiască în condiţii defavorabile, trebuind să depăşească limitele "mitterandismului" şi să reînnoiască elita politică.

Analiştii politici au atras atenţia că votul pentru extrema dreaptă de acest tip nu are atât o coerenţă politică cât o coerenţă socială, votul reflectând neliniştile populaţiei urbane, acolo unde există probleme economice, sociale şi fracturi culturale semnificative.

Alegerile care se succed în Europa, cu ascensiunea extremei dreapta în mai multe ţări, afectează negativ procesul de extindere a Uniunii Europene, apreciază mulţi comentatori politici. "Politicile vor trebui să ţină cont de temerile cetăţenilor legate de UE", considera Jean-Michel de Waele, profesor la Universitatea Libera din Bruxelles, comentând rezultatele obţinute de Jean-Marie Le Pen la alegerile din Franţa. În opinia profesorului belgian, este foarte posibilă "frânarea procesului de extindere a UE". Josep Piqué a avertizat partidele de extremă dreaptă că procesul de integrare europeană este ireversibil.

 

A N E X Ă

Jean-Pierre Raffarin - Fişă biografică

Absolvent al Şcolii Superioare de Comerţ din Paris, Jean-Pierre Raffarin, în vârstă de 53 de ani, a debutat în politică în anul 1974, în calitate de membru şi apoi de secretar general al Organizaţiei de Tineret a formaţiunii politice de centru-dreapta, condusă de fostul preşedinte francez Valéry Giscard d'Estaing. Concomitent, Jean-Pierre Raffarin a fost promovat în conducerea Partidului Republican, care în 1997 îşi va schimba numele devenind Democraţia Liberală. În 1988, Jean-Pierre Raffarin este ales preşedinte al Consiliului Regional Poitou-Charente. Trei ani mai târziu, Jean-Pierre Raffarin devine deputat european, iar în 1995 este ales membru al Senatului. În acelaşi an, Jean-Pierre Raffarin a sprijinit candidatura liderului neo-gaullist Jacques Chirac care, câştigând alegerile, îl recompensează cu postul de ministru al întreprinderilor mici şi mijlocii, al comerţului şi artizanatului. Cariera ministerială a lui Jean-Pierre Raffarin ia sfârşit în 1997, când trece în opoziţie alături de întreaga clasă politică de centru-dreapta. Jean-Pierre Raffarin rămâne fidel preşedintelui Jacques Chirac şi se ocupă de campania electorală a acestuia, înfiinţând aşa-numitele "Cluburi de dialog şi iniţiative", precursoare ale formaţiunii politice prezidenţiale. Misiunea principală a lui Jean-Pierre Raffarin a fost aceea de a coordona campania electorală a lui Jacques Chirac la actualele alegeri prezidenţiale.

Jean-Pierre Raffarin este apreciat ca un om politic de teren, sensibil la preocupările oamenilor de rând. Potrivit propriilor declaraţii, principalul său obiectiv politic este acela de a reconcilia populaţia ţării cu elitele politice care tind să se rupă de popor.

